Go tlhoka go tlhokomela ntsa ke molato
Go rua ntsa o bo o e tlogela e saila le mebila ke tlolo molao. Se se builwe ke Mme Lorato Enosa wa ofisi ya melawana ya khansele ya Lobatse mo phuthegong ya twantsho borukutlhi e e neng e tshwerwe bosheng kwa Multi mo Lobatse. Mme Enosa a re dintsa di tshwanetse go ruelwa mo segotlong se se ageletsweng e bile se na le heke e e tiileng go itsa gore e tswele kwa ntle. A re batho ba tshwanetse go tlhaloganya gore fa ba rua dintsa ba a di ithuela, ka jalo di tshwanetse go nna mo segotlong. A re fa heke e sa tia, ntsa e tshwanetse go golegwa. Mme Enosa a re ntsa fa e tswetse kwa ntle ga segotlo e ka loma batho le go tsholola ditanka tsa matlakala mme a gasame gongwe le gongwe. A re fa ntsa e dirile mathata e le kwa ntle ga lolwapa, mong wa yone o atlholwa madi le go isiwa fa pele ga lekgotla. O ne a bolelela banni ba Multi le Newlook gore go latlhela matlakala mo sebatleng ke molato. A re ga go a tshwanela go nna le dithotobolo tsa matlakala. O kopile ba ba nang le matlakala a a batlang go latlhwa jaaka ditlhare tse di kgaotsweng gore ba tshwanetse go thapa sekipi sa khansele. A re yo o tlaa tshwarwa a latlhela matlakala mo sebatleng o tlaa atlholwa madi a a sa feteng dikete tse tlhano tsa dipula, mme e re a palelwa ke go duela madi ao, a sekisiwe. O ne a supa matshwenyego ka batho ba ba latlhelang metseto ya bana mo ditankeng tsa matlakala. Mo go tse dingwe, Mme Enosa o ne a tlhalosa fa go rekisetsa majalwa a sekgoa mo malwapeng go sa letlelelwe. A re bojalwa jo bo letlelelwang go rekisiwa mo lwapeng ke jwa Setswana ka teseletso e e tswang kwa kgosing.  